Imtella' Diċembru 19, 2021 - Aġġornata 19 Ta' Diċembru, 2021 4:04pm Ritratti: junioreurovision.tv Minn hawn u ftit ħin ieħor il-kantanti Maltin Ike Mizzi u Kaya Gouder Curmi se jitilgħu fuq il-palk tal-finali tal-Junior Eurovision Song Contest (JESC) f'Pariġi biex jirrappreżentaw lil pajjiżna. Huma telqu minn Malta nhar it-12 ta' Diċembru u llum se jkantaw il-kanzunetta 'My Home' fir-raba' post fost 19-il finalist. Kanzunetta, li tieħu lis-semmiegħa f'dinja tal-ħolm. Mindu middew riġlejhom fil-belt kapitali Franċiża, Ike u Kaya kellhom provi eċċellenti. Minkejja l-eċitament, huma taw prestazzjoni impekkabbli minnufih u dehru għandhom ħakma tajba tal-palk. Intant, it-televoting se jibqa' miftuħ għall-pubbliku sa xħin jibda l-festival. Imbagħad, il-votazzjoni terġa' tinfetaħ għal kwarta biss wara li jitkantaw is-siltiet kollha. Il-pubbliku jista' jivvota sa massimu ta' tliet pajjiżi. Tista' tivvota lid-dwett Malti onlajn billi żżur din il-websajt . Tista' tifhem aħjar kif għandek tivvota billi tara dan il-filmat . Il-finali tal-JESC se tixxandar b'mod dirett minn Pariġi fuq TVM fl-4pm. Ara wkoll: Filmat: Ike u Kaya b'wirja spettakolari waqt l-ewwel provi tal-JESC f'Pariġi